Transfersæsonen i cykelsporten er i fuld gang. Riwal CeramicSpeed har offentliggjort de seks første ryttere, der har skrevet kontrakt med det kommende professionelle kontinentalhold.



"I overensstemmelse med holdets ambitioner for fremtiden, sigter Riwal CeramicSpeed efter et fundament af både erfarne vejkaptajner samt unge talenter, der besidder niveauet til at konkurrere på et højt internationalt niveau," skriver holdet i en pressemeddelelse.



To af holdets mest erfarne vejkaptajner, Troels Vinther og Jonas Aaen Jørgensen, fortsætter begge på deres eksisterende to-årige kontrakter, som de skrev forud for 2018-sæsonen. Rytterne imødekommer UCI-reglerne for prokontinental-kontrakter. Sammenlagt har Troels Vinther og Jonas Aaen kørt otte år for holdet og har været en fundamental del af holdets struktur.



Tre nye - og en vender tilbage

Tre nye ryttere iklæder sig de orange dragter for første gang. Det bliver Rasmus Bøgh Wallin og Emil Vinjebo (Begge coloQuick) og Torkil Veyhe (Team Waoo), ligesom Rasmus Quaade (BHS Almeborg-Bornholm) vender tilbage, efter han har kørt for holdet tilbage i 2011.



Alle fire ryttere har udvist store evner i UCI-løbene i denne sæson samt i licensløbene. Rasmus Quaade og Torkil Veyhe har begge skrevet en et-årig prokontinental-kontrakt, imens Rasmus Bøgh Wallin og Emil Vinjebo slutter sig til holdet på to-årige neo-pro kontrakter.



“Vores første år som Prokontinental-hold bliver også et år, hvor vi skal have fundet os selv på det næste niveau. Vi skal være Nordens stærkeste hold, der kører i top 20 på den europæiske rangliste. Vi bliver et hold, der jagter vores chancer og tager de udfordringer op, som kommer. Vi vil ikke stille os tilfredse med bare at deltage," fastslår holdets direktør Steffen Kromann.